REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/320-13

26. avgust 2013. godine

B e o g r a d

**Z A P I S N I K**

**34. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 26. AVGUSTA 2013. GODINE**

 Sednica je počela u 10,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Hasanović Korać, Dragan Nikolić, Katarina Rakić, Maja Gojković, Neđo Jovanović, Mirna Kosanović, Laslo Varga, Srđan Spasojević, Pavle Markov, Vladimir Cvijan i Srđan Miković.

Sednici nisu prisustvovali članovi Odbora: Nenad Konstantinović, Ivan Joković, Slobodan Homen, Svetislava Bulajić, Milica Radović, niti njihovi zamenici.

 Sednici su prisustvovali: Nikola Selaković, ministar pravde i državne uprave, kao predstavnik predlagača zakona, Jovan Ćosić, načelnik odeljenja, i Zlatko Petrović, viši savetnik u Ministarstvu pravde i državne uprave, kao poverenici predlagača zakona.

Na predlog predsednika Odbora usvojen je sledeći:

**D n e v n i r e d :**

 1. Razmatranje Predloga zakona o izmenama i dopunama Zakona o ministarstvima, koji je podnela Vlada (broj 02-3227/13, od 25. avgusta 2013. godine), u načelu; i

 2. Razno.

 Pre prelaska na rad po utvrđenom dnevnom redu usvojen je, bez primedaba, zapisnik 34. sednice Odbora.

 **Prva tačka dnevnog reda: Razmatranje Predloga zakona o izmenama i dopunama Zakona o ministarstvima u načelu;**

Ministar Nikola Selaković je, u uvodnom izlaganju, članovima Odbora predstavio Predlog zakona.

 Srđan Miković je ukazao na kratak rok u kome je sazvana sednica Narodne skupštine nakon što je Vlada uputila Predlog zakona Narodnoj skupštini na razmatranje, koji narodnim poslanicima nije pružio dovoljno vremena za upoznavanje sa predloženim rešenjima i pripremu amandmana. Takođe je ukazao da je u članu 5. Predloga zakona, kojim se menja član 10. Zakona i utvrđuje delokrug Ministarstva pravde i državne uprave, u stavu 1, izostalo navođenje poslova koji se odnose na javnobeležnički ispit, kao što je to uređeno za pravosudni ispit. Ministar je, u vezi s tim, ukazao da je to zato što se pravosudni ispit uređuje posebnim zakonom, a javnobeležnički ispit je uređen Zakonom o javnom beležništvu, te se na ovaj ispit odnosi formulacija na kraju stava da ministarstvo „obavlja i druge poslove određene zakonom“.

 Odbor je, većinom glasova (devet prema tri), odlučio da predloži Narodnoj skupštini da prihvati Predlog zakona u načelu.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podneo je

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o ministarstvima u načelu.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda: R a z n o.**

U okviru ove tačke dnevnog reda nije bilo pitanja, ni predloga.

Sednica je završena u 10,20 časova.

 SEKRETAR PREDSEDNIK

Ljiljana Miletić Živković Petar Petrović